b'\n_START_ARTICLE_\nVila Foskari\n_START_SECTION_\nIstorija\n_START_PARAGRAPH_\nVila sukurta Venecijos aristokrat\xc5\xb3 Foscari \xc5\xa1eimos u\xc5\xbesakym\xc5\xb3 ir yra Brentos Rivieroje (it. Riviera del Brenta)\xc2\xa0\xe2\x80\x93 eil\xc4\x97je Venecijos aristokrat\xc5\xb3 vil\xc5\xb3 prie Brentos up\xc4\x97s ir kanalo._NEWLINE_Vila buvo suprojektuota architekto Andrea Palladio ir pastatyta 1558\xe2\x80\x931560\xc2\xa0m. laikotarpiu. Skirtingai nuo daugelio priva\xc4\x8di\xc5\xb3 nam\xc5\xb3 u\xc5\xbesakov\xc5\xb3, Foscari \xc5\xa1eima nesisteng\xc4\x97 taupyti u\xc5\xbemies\xc4\x8dio vilos statyboms, atvirk\xc5\xa1\xc4\x8diai, vila tur\xc4\x97jo pabr\xc4\x97\xc5\xbeti \xc5\xa1eimos reik\xc5\xa1mingum\xc4\x85. Vila pastatyta ant labai auk\xc5\xa1t\xc5\xb3 pamat\xc5\xb3, kadangi \xc5\xbeemoje vietov\xc4\x97je nebuvo galima joje \xc4\xafrengti r\xc5\xabsi\xc5\xb3. Auk\xc5\xa1ti pamatai kaip tik ir pabr\xc4\x97\xc5\xbe\xc4\x97 vilos impozanti\xc5\xa1kum\xc4\x85\xc2\xa0\xe2\x80\x93 tai ko ir reik\xc4\x97jo Foscari \xc5\xa1eimai._NEWLINE_Andrea Palladio \xc4\xaf\xc4\x97jimo fasadui parinko kolonad\xc4\x85, primenan\xc4\x8di\xc4\x85 Sen. Graikijos akropolius. Ant stogo yra keturi stulpai, imituojantys minaretus. Vilos vid\xc5\xb3 freskomis dekoravo Battista Franco ir Giambattista Zelotti. Fresk\xc5\xb3 siu\xc5\xbeetai yra antikiniais motyvais, dalis j\xc5\xb3 labai laiko pa\xc5\xbeeistos._NEWLINE_Vilos pavadinimas La Malcontenta, anot legendos, kil\xc4\x99s d\xc4\x97l to, kad vien\xc4\x85 savo \xc5\xbemon\xc5\xb3 Foscari \xc5\xa1eimos narys i\xc5\xa1tr\xc4\x97m\xc4\x97 ir u\xc5\xbedar\xc4\x97 viloje d\xc4\x97l to, kad \xc5\xa1ioji Venecijoje leido laik\xc4\x85 \xe2\x80\x9eg\xc4\x97dingai\xe2\x80\x9c (malcontenta\xc2\xa0\xe2\x80\x93 raudoti, dejuoti). Kita versija sako, kad vila gavo pavadinim\xc4\x85 nuo netoliese esan\xc4\x8dios sodybos, kurioje tais laikai rinkdavosi pl\xc4\x97\xc5\xa1ikai (malcontenti). Per\xc4\x97jusi keliolika savinink\xc5\xb3 Vila Foscari gr\xc4\xaf\xc5\xbeo pirmiesiems \xc5\xa1eimininkams\xc2\xa0\xe2\x80\x93 1973\xc2\xa0m. j\xc4\x85 \xc4\xafsigijo Foscari \xc5\xa1eimos atstovas Antonio Foscari ir jo \xc5\xbemona Barbara del Vicario. Nuo to laiko pastatas atnaujintas ir yra vienas i\xc5\xa1 nedaugelio vil\xc5\xb3 Brentos Rivieroje, kurios prieinamos vie\xc5\xa1ai lankytojams.'